ORDE do 24 de outubro de 2005 de denegación da aprobación definitiva da modificación puntual número 4 do Plan Xeral de Ordenación Municipal do Concello de Santa Comba (A Coruña) para modificar a categoría, de solo rústico de protección agropecuaria a solo rústico de protección ordinaria, duns terreos na parroquia de Ser. (Expediente AC/028-DAD).
CONSELLERÍA DE POLÍTICA TERRITORIAL, OBRAS PÚBLICAS E TRANSPORTES — III. OUTRAS DISPOSICIÓNS — 23/12/2005

O planeamento urbanístico vixente no municipio de Santa Comba é o Plan Xeral de Ordenación Municipal (PXOM), aprobado definitivamente polo concello o 5-4-2001.
O Concello de Santa Comba formula unha modificación do PXOM, que ten por obxecto modificar a categoría, de solo rústico de protección agropecuaria a solo rústico de protección ordinaria, duns terreos na parroquia de Ser, cunha superficie aproximada de 3.000 m, que foron cualificados como equipamentos-cemiterio na modificación puntual nº 1 do PXOM, aprobada definitivamente polo concello o 30-1-2003, ao abeiro da disposición transitoria 3ª da Lei 9/2002, do 30 de decembro, de ordenación urbanística e protección do medio rural de Galicia.
De conformidade co disposto na disposición transitoria primeira 1º g) da Lei 9/2002, as modificacións do planeamento vixente no momento da entrada en vigor desta lei deben axustarse ao disposto nela, polo que, consonte o sinalado no seu artigo 93.4º, as modificacións de calquera dos elementos dos plans, proxectos, normas e ordenanzas se suxeitarán ás mesmas disposicións enunciadas para a súa tramitación e aprobación.
O concello non solicitou o informe previo á aprobación inicial previsto no artigo 85.1º da Lei 9/2002, dado que considerou que polo contido da proposta, en virtude do disposto no parágrafo final, introducido pola Lei 15/2004, do artigo 93.4º da Lei 9/2002, non sería precisa a súa obtención por non afectar a clasificación de solo, intensidade de uso nin sistemas xerais.
O Pleno da Corporación, en sesión do 11-3-2005, aprobou inicialmente a modificación, que posteriormente foi sometida a información pública polo prazo dun mes mediante anuncios publicados no Diario Oficial de Galicia do 3 de febreiro e nos xornais El Correo Gallego e La Voz de Galicia do 4 de maio de 2005. Non foron presentadas alegacións, conforme o certificado incluído para o efecto no expediente.
No expediente constan os informes favorables do arquitecto técnico municipal do 9 de febreiro e da Secretaría do concello do 10 de febreiro de 2005.
O Pleno da Corporación, en sesión do 28 de xullo de 2005, acordou aprobar provisionalmente o proxecto de modificación, remitíndoo a esta consellería para a súa aprobación definitiva.
O proxecto non explicita as razóns que xustifiquen a desprotección do solo rústico de especial protección agropecuaria e a súa inclusión na categoría de solo rústico ordinario, máis alá da súa conveniencia determinada porque nesta última categoría de solo o uso de cemiterio sería autorizable pola Dirección Xeral de Urbanismo a partir da modificación introducida pola Lei 15/2004 na regulación do solo rústico establecida na Lei 9/2002. E fundamenta a proposta en que a modificación do PXOM, en que se introduciu a cualificación de cemiterio, foi aprobada definitivamente en outubro de 2002. Non obstante, o feito certo é que a modificación do PXOM para prever o uso de cemiterio foi aprobada definitivamente polo Pleno do concello o 30-1-2003, cando desde o día 1 do dito mes, e de conformidade co disposto na disposición transitoria primeira 1º f) da Lei 9/2002, ao solo clasificado polo planeamento vixente nesa data como solo non urbanizable ou solo rústico se lles aplica integramente o
disposto nela para o solo rústico, polo que non podía preverse o dito uso segundo o disposto nos artigos 33.2º g) e 37 da referida lei.
Así mesmo, a parcela proposta, de aproximadamente uns 3.000 m, non acada a superficie de 5.000 m, establecida como mínima para actividades construtivas non residenciais en solo rústico no artigo 44.1º a) da Lei 9/2002.
En consecuencia, non procede outorgar a aprobación definitiva á modificación do PXOM proposta.
A competencia para adoptar esta decisión correspóndelle ao conselleiro competente en materia de urbanismo e ordenación do territorio de conformidade co disposto no artigo 85.5º da Lei 9/2002.
Por canto antecede, de conformidade co establecido na Lei 9/2002, do 30 de decembro, de ordenación urbanística e protección do medio rural de Galicia, e por proposta da Dirección Xeral de Urbanismo, desta mesma data,
DISPOÑO:
Artigo único.-Denegar a aprobación definitiva da modificación puntual nº 4 do Plan Xeral de Ordenación Municipal do Concello de Santa Comba (A Coruña) para modificar a categoría, de solo rústico de protección agropecuaria a solo rústico de protección ordinaria, duns terreos na parroquia de Ser.
Disposición derradeira
Segundo o disposto no artigo 85.9º da citada Lei 9/2002, contra esta orde non cabe recurso en vía administrativa; non obstante, contra ela poderase interpor recurso contencioso-administrativo ante a sala correspondente do Tribunal Superior de Xustiza
de Galicia, no prazo de dous meses contados desde o día seguinte ao da súa publicación, segundo dispoñen os artigos 10 e 46 da Lei 29/1998, do 13 de xullo, reguladora da xurisdición contencioso-administrativa.
Santiago de Compostela, 24 de outubro de 2005.
María José Caride Estévez
Conselleira de Política Territorial, Obras Públicas e Transportes